Document ID: 31999R2390

ΚΑΝΟΝΙΣΜΟΣ (ΕΚ) αριθ. 2390/1999 ΤΗΣ ΕΠΙΤΡΟΠΗΣ
της 25ης Οκτωβρίου 1999
για τη θέσπιση των λεπτομερών κανόνων εφαρμογής του κανονισμού (ΕΚ) αριθ. 1663/95 όσον αφορά τη μορφή και το περιεχόμενο των λογιστικών στοιχείων τα οποία τα κράτη μέλη πρέπει να θέτουν στη διάθεση της Επιτροπής στο πλαίσιο της εκκαθάρισης των λογαριασμών του ΕΓΤΠΕ, Τμήμα Εγγυήσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 729/70 του Συμβουλίου, της 21ης Απριλίου 1970, σχετικά με τη χρηματοδότηση της κοινής γεωργικής πολιτικής(1), όπως τροποποιήθηκε τελευταία από τον κανονισμό (ΕΚ) αριθ. 1287/95(2), και ίδιως το άρθρο 4 παράγραφος 6,
τον κανονισμό (ΕΚ) αριθ. 1663/95 της Επιτροπής, της 7ης Ιουλίου 1995, για τη θέσπιση των λεπτομερειών εφαρμογής του κανονισμού (ΕΟΚ) αριθ. 729/70 όσον αφορά τη διαδικασία για την εκκαθάριση των λογαριασμών του ΕΓΤΠΕ, Τμήμα Εγγυήσεων(3), όπως τροποποιήθηκε τελευταία από τον κανονισμό (ΕΚ) αριθ. 2245/1999(4), και ιδίως το άρθρο 2 παράγραφος 3,
Εκτιμώντας τα ακόλουθα:
(1) θα πρέπει να καθοριστεί η μορφή και το περιεχόμενο των λογιστικών στοιχείων που αναφέρονται στο άρθρο 2 παράγραφος 1 του κανονισμού (ΕΚ) αριθ. 1663/95 και να καταργηθεί η απόφαση C(96) 2732 της Επιτροπής της 3ης Οκτωβρίου 1996 για τη θέσπιση των λεπτομερών κανόνων εφαρμογής του κανονισμού (ΕΚ) αριθ. 1663/95 σχετικά με τη μορφή και το περιεχόμενο των λογιστικών στοιχείων που τα κράτη μέλη οφείλουν να θέτουν στη διάθεση της Επιτροπής στο πλαίσιο της εκκαθάρισης των λογαριασμών του ΕΓΤΠΕ, Τμήμα Εγγυήσεων·
(2) θα πρέπει να παρασχεθεί στα κράτη μέλη εύλογη προθεσμία που θα τους επιτρέψει να τροποποιήσουν το μηχανογραφικό τους σύστημα και θα πρέπει, συνεπώς, να γίνει διάκριση, στο παράρτημα I, μεταξύ των στοιχείων που πρέπει να είναι διαθέσιμα για το οικονομικό έτος 2000 που αρχίζει στις 16 Οκτωβρίου 1999 και των στοιχείων που πρέπει να είναι διαθέσιμα για το οικονομικό έτος 2001 που αρχίζει στις 16 Οκτωβρίου 2000·
(3) θα πρέπει να διασφαλιστεί η εμπιστευτικότητα και η ασφάλεια των πληροφοριών που διαβιβάζονται με ηλεκτρονικά μέσα·
(4) η επιτροπή του Ευρωπαϊκού Γεωργικού Ταμείου Προσανατολισμού και Εγγυήσεων δεν διατύπωσε γνώμη εντός της προθεσμίας η οποία της ετέθη από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η μορφή και το περιεχόμενο των λογιστικών στοιχείων που αναφέρονται στο άρθρο 2 παράγραφος 1 του κανονισμού (ΕΚ) αριθ. 1663/95, καθώς και οι λεπτομέρειες όσον αφορά τη διαβίβαση, καθορίζονται στα παραρτήματα I "Πίνακας των Χ", II "Τεχνικές προδιαγραφές για τη διαβίβαση των μηχανογραφημένων αρχείων στο ΕΓΤΠΕ" και III "Υπόμνημα".
Άρθρο 2
1. Για όλες τις μεμονωμένες πράξεις που συνθέτουν τις πληρωμές και τις εισπράξεις για λογαριασμό του ΕΓΤΠΕ, Τμήμα Εγγυήσεων, κάθε κράτος μέλος θέτει στη διάθεση της Επιτροπής όλα τα στοιχεία με την ένδειξη "Χ" ή "Α" για κάθε θέση του προϋπολογισμού, στον πίνακα του παραρτήματος I. Τα στοιχεία αυτά πρέπει να τηρούνται σε ηλεκτρονικό αρχείο.
2. Κατόπιν γραπτού αιτήματος της Επιτροπής, και με σκοπό την προετοιμασία των επιτόπιων ελέγχων της, οι οργανισμοί συντονισμού της διαβιβάζουν τα εν λόγω ηλεκτρονικά αρχεία εντός 30 εργάσιμων ημερών, βάσει των τεχνικών προδιαγραφών του παραρτήματος II.
3. Η Επιτροπή διασφαλίζει την εμπιστευτικότητα και την ασφάλεια των ηλεκτρονικών αρχείων που της διαβιβάζει το κράτος μέλος.
Άρθρο 3
Η απόφαση C(96) 2732 καταργείται.
Άρθρο 4
Ο παρών κανονισμός τίθεται σε ισχύ την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 16 Οκτωβρίου 1999.
Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
Βρυξέλλες, 25 Οκτωβρίου 1999.

Labels: 4
6
12
18
15